b'\n_START_ARTICLE_\nThelma Todd\n_START_SECTION_\nUra\n_START_PARAGRAPH_\nTodd halusi alun perin kansakoulunopettajaksi, ja p\xc3\xa4\xc3\xa4si lukion j\xc3\xa4lkeen collegeen. \xc3\x84itins\xc3\xa4 vaatimuksesta h\xc3\xa4n kuitenkin osallistui kauneuskilpailuihin ja tuli valituksi Miss Massachusettsiksi vuonna 1925. H\xc3\xa4n oli kilpailemassa my\xc3\xb6s Miss Amerikan tittelist\xc3\xa4, muttei voittanut. Kilpailun kautta h\xc3\xa4n p\xc3\xa4\xc3\xa4si tutustumaan elokuva-alaan ja esiintym\xc3\xa4\xc3\xa4n aluksi lyhyiss\xc3\xa4 komedioissa. Uransa alkutaipaleella h\xc3\xa4n teki my\xc3\xb6s useita myk\xc3\xa4n kauden draama- ja kauhuelokuvia._NEWLINE_Jesse L. Lasky valitsi 18-vuotiaan Toddin vuonna 1924 oppilaaksi Paramount Picturesin vastaperustettuun elokuvakouluun. Todd pysyi Paramountilla vuoteen 1927 saakka, jolloin h\xc3\xa4n siirtyi First Nationalille. Menestyksekk\xc3\xa4\xc3\xa4n mykk\xc3\xa4elokuvakauden j\xc3\xa4lkeen h\xc3\xa4n aloitti \xc3\xa4\xc3\xa4nielokuvissa. Toisin kuin monet muut myk\xc3\xa4n elokuvan t\xc3\xa4hdet, Toddin \xc3\xa4\xc3\xa4nenlaatu sopi oivallisesti h\xc3\xa4nen valkokangaspersoonaansa. H\xc3\xa4nell\xc3\xa4 oli kirkas, pirte\xc3\xa4 ja jokseenkin aristokraattinen \xc3\xa4\xc3\xa4ni. Toddin First Nationalilla vuonna 1929 tekem\xc3\xa4 Seven Footprints to Satan oli h\xc3\xa4nen ensimm\xc3\xa4inen \xc3\xa4\xc3\xa4nielokuvansa. Todd teki pitk\xc3\xa4\xc3\xa4n yhteisty\xc3\xb6t\xc3\xa4 tuottaja Hal Roachin kanssa ja esiintyi naist\xc3\xa4hten\xc3\xa4 Harry Langdonin, Charley Chasen, Stan Laurelin ja Oliver Hardyn elokuvissa. Vuonna 1931 h\xc3\xa4n n\xc3\xa4ytteli kaikkiaan 14:ss\xc3\xa4 ensi-iltaelokuvassa, joista menestyksekk\xc3\xa4in oli Marxin veljesten farssi Nelj\xc3\xa4 nolattua neroa. Kriitikot antoivat sille sekalaisia arvioita, mutta yleis\xc3\xb6 rakasti elokuvaa. Toddilla oli my\xc3\xb6s oma komediaelokuvasarjansa, jossa h\xc3\xa4n n\xc3\xa4ytteli aluksi ZaSu Pittsin ja my\xc3\xb6hemmin Patsy Kellyn kanssa. My\xc3\xb6hemmin Todd n\xc3\xa4ytteli my\xc3\xb6s muun muassa Marxin veljesten elokuvissa Hevosen sulat (1932) ja Nelj\xc3\xa4 naurettavaa naapuria (1933)._NEWLINE_Todd yritti siirty\xc3\xa4 1930-luvun alussa vakavampiin rooleihin, ja tarkoitusta varten h\xc3\xa4n otti k\xc3\xa4ytt\xc3\xb6\xc3\xb6n nimen Alison Loyd. H\xc3\xa4n n\xc3\xa4ytteli muun muassa draamaelokuvassa Corsair, mutta palasi pian takaisin komediaelokuvien pariin.\n_START_SECTION_\nKuolema\n_START_PARAGRAPH_\nThelma Todd kuoli ep\xc3\xa4selviss\xc3\xa4 olosuhteissa vain 29-vuotiaana. H\xc3\xa4net l\xc3\xb6ydettiin kuolleena rakastajansa Roland Westin entisen vaimon tallissa olleesta autostaan 16. joulukuuta 1935. Auton moottori oli sammuksissa, mutta virta-avain oli ajoasennossa. Viralliseksi kuolinsyyksi todettiin tapaturmainen h\xc3\xa4k\xc3\xa4myrkytys, mutta todellisista tapahtumista ei ole varmuutta. Itsemurhaan ei l\xc3\xb6ytynyt mit\xc3\xa4\xc3\xa4n motiivia. Murhastakaan ei ollut todisteita, vaikka h\xc3\xa4nell\xc3\xa4 oli l\xc3\xb6yt\xc3\xb6hetkell\xc3\xa4 veriset huulet, joka olisi ollut ainut viittaus henkirikokseen. On j\xc3\xa4\xc3\xa4nyt t\xc3\xa4ysin ep\xc3\xa4selv\xc3\xa4ksi, oliko kyseess\xc3\xa4 tapaturma vai ei._NEWLINE_Toddin viimeiseksi elokuvaksi j\xc3\xa4i 1936 ensi-iltaan tullut Kaksi mustalaista, jonka p\xc3\xa4\xc3\xa4osissa n\xc3\xa4ytteliv\xc3\xa4t Stan Laurel ja Oliver Hardy. Toddin kuoleman johdosta kaikki h\xc3\xa4nen kohtauksensa leikattiin pois elokuvasta yht\xc3\xa4 lukuun ottamatta. Todd ehti esiinty\xc3\xa4 kaikkiaan noin 120 elokuvassa, joista monet olivat lyhytfilmej\xc3\xa4. H\xc3\xa4n on saanut t\xc3\xa4hden Hollywood Walk of Famelle.'